CPT พุ่งแรง 9% รับข่าวผถห.ใหญ่”สมศักดิ์ หลิมประเสริฐ”เก็บหุ้นช่วงขาลง ดึงความเชื่อมั่น!
CPT พุ่งแรง 9% รับข่าวผถห.ใหญ่"สมศักดิ์ หลิมประเสริฐ"เก็บหุ้นช่วงขาลง ดึงความเชื่อมั่น! โดย ณ เวลา 14.58 น.อยู่ที่ระดับ 0.83 บาท บวก 0.07 บาท หรือ 9.21% ด้วยมูลค่าซื้อขาย 38.91 ล้านบาท
22 ม.ค. 2562

ผู้สื่อข่าวรายงานว่า บริษัท ซีพีที ไดร์ แอนด์ เพาเวอร์ จำกัด (มหาชน) หรือ CPT ณ เวลา 14.58 น.อยู่ที่ระดับ 0.83 บาท บวก 0.07 บาท หรือ 9.21% ด้วยมูลค่าซื้อขาย 38.91 ล้านบาท ราคาหุ้นฟื้นตัวแรงหลังเป็นขาลงมาน 1 ปี โดยนับตั้งแต่หุ้นอ่อนตัวจากระดับ  2.08 บาท เมื่อวันที่ 20 ธ.ค.60

ทั้งนี้จากการสำรวจ “ข่าวหุ้นธุรกิจออนไลน์” จากข้อมูลแบบรายงานการเปลี่ยนแปลงการถือหลักทรัพย์และสัญญาซื้อขายล่วงหน้าของผู้บริหาร (แบบ 59) ของสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ซึ่งเป็นข้อมูลที่สำนักงานบันทึกเข้าระบบเมื่อวันที่ 21 ม.ค. 2562 และแสดงเฉพาะรายการที่เกิดขึ้นย้อนหลังไม่เกิน 1 เดือน
โดยจากข้อมูลพบว่า นาย สมศักดิ์ หลิมประเสริฐ ซึ่งเป็นผู้ถือหุ้นใหญ่อันดับ 2 ของบริษัทได้เข้ามาซื้อหุ้นเมื่อวันที่ 18 ม.ค. 62 จำนวน 1,673,000 ล้านหุ้น เฉลี่ยราคา 0.74 บาทต่อหุ้น คาดภายหลังจากการเข้ามาเก็บหุ้นดังกล่าวน่าจะช่วยเรียกความเชื่อมั่นหลังหุ้นเป็นขาลงมานาน

อนึ่งก่อนหน้านี้ นายนพดล วิเชียรเกื้อ กรรมการผู้จัดการ กล่าวว่า สำหรับทิศทางผลประกอบการในช่วงไตรมาส 4/61 ถึงไตรมาส 1/62 บริษัทยังคงมุ่งเน้นการดำเนินงานหลัก โดยในไตรมาส 4 นี้ บริษัทถือว่าจะเป็นไตรมาสที่ดีที่สุด เนื่องจากโรงงานน้ำตาลส่วนใหญ่ในประเทศไทยจะเริ่มดำเนินการปรับปรุงเครื่องจักรเพื่อเพิ่มประสิทธิภาพการเปิดหีบผลผลิตอ้อยรอบใหม่
ส่วนผลการดำเนินงานโดยรวมในปี 61 คาดว่าจะทำได้ใกล้เคียงกับปีก่อน เนื่องจากได้รับผลกระทบจากเศรษฐกิจที่ยังไม่ฟื้นตัวดี ทำให้กลุ่มโรงงานอุตสาหกรรมต่างๆ มีการชะลอการลงทุนออกไป แต่ในปี 62 เชื่อว่า ทิศทางเศรษฐกิจจะดีขึ้น โดยบริษัทตั้งเป้าหมายรายได้จะเติบโตได้ 20-25% จากปีนึ้ เป็นไปตามยอดขายตู้ไฟฟ้าฯ ทั้งในประเทศและต่างประเทศที่มีการเติบโตดี อีกทั้งบริษัทมีแผนจะจัดตั้งสำนักงานขายที่ประเทศอินโดนีเซียและฟิลิปปินส์ภายในปีหน้า เพื่อเข้ารับงานในกลุ่มโรงงานอุตสาหกรรมท้องถิ่น โดยตั้งเป้าจะมีสัดส่วนรายได้จากต่างประเทศเพิ่มขึ้นเป็น 20% จากปีนี้อยู่ที่ 10%